SAD proizvodi helikoptere za Oružane snage BiH

U fabrici “Bell” u Sjedinjenim Američkim Državama počela je proizvodnja helikoptera “Нuеу II” za potrebe Oružanih snaga (OS) BiH.

Potvrdio je to za “Avaz” načelnik Zajedničkog štaba OSBiH, generalpukovnik Senad Mašović.

Radi se o letjelicama vrijednim 38,5 miliona dolara, čiju nabavku većim dijelom finansira vlada SAD, dok je BiH od ukupnog iznosa trebala osigurati 4,36 miliona dolara. Prema riječima generala Mašovića, kompletna finansijska konstrukcija je zaokružena, a isporuka helikoptera zavisi od proizvođača.

“Apsolutno sve ide po planu i nikakvih problema nema u implementaciji tog projekta. Da budemo jasni, počela je proizvodnja helikoptera za potrebe OSBiH i mi očekujemo da u potpunosti, u skladu s onim što je potpisano i definirano i iza čega stoji vlada SAD, bude implementirano. Dakle, nema nijednog problema”, naglasio je Mašović.

Istovremeno, on je najavio i projekt u okviru kojeg će OSBiH biti isporučeno i 28 specijalnih višenamjenskih vojnih vozila Humvee, a jedan dio njih će biti oklopljen.

Isporuka četiri nova višenamjenska helikoptera za OSBiH predvidena je sporazumom koji su u decembru 2019. godine potpisali tadašnja ministrica odbrane Marina Pendeš i američki ambasador u BiH Eric Nelson.

U odobreni iznos sredstava uključeni su i troškovi obuke pilota i tehničara, isporuka rezervnih dijelova i potrošnog materijala za period od dvije godine te dostava zemaljske opreme i tehničke dokumentacije. Nove bi letjelice OSBiH trebale zamijeniti dotrajale helikoptere ruske proizvodnje te omogućiti efikasniji zračni transport vojnika i materijala, medicinske evakuacije, gašenja požara i akcije potrage i spašavanja.